Mahalliy davlat hokimiyati organlari faoliyatiga “E-qaror” elektron tizimini joriy etish chora-tadbirlari to‘g‘risida

O‘zbekiston Respublikasi Prezidentining “2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturi to‘g‘risida” 2021-yil 3-fevraldagi PF-6155-son Farmoni ijrosini ta’minlash maqsadida Vazirlar Mahkamasi qaror qiladi:
 1. Vazirlar Mahkamasining “Mahalliy ijro etuvchi hokimiyat organlari tomonidan qabul qilinadigan qarorlarni ishlab chiqish, kelishish va ro‘yxatdan o‘tkazishning yagona elektron tizimini joriy etish chora-tadbirlari to‘g‘risida” 2020-yil 14-apreldagi 218-son qaroriga muvofiq:
 a) 2021-yil yanvar — may oylarida Qashqadaryo viloyatida mahalliy ijro etuvchi hokimiyat organlarining qarorlarini ishlab chiqish, kelishish va ro‘yxatdan o‘tkazishning yagona elektron — “E-qaror” tizimini (keyingi o‘rinlarda — “E-qaror” elektron tizimi) aprobatsiya qilish yuzasidan huquqiy eksperiment o‘tkazilganligi;
 b) Qashqadaryo viloyatida “E-qaror” elektron tizimini joriy etish bo‘yicha o‘tkazilgan eksperiment natijasida mahalliy davlat hokimiyati organlarining qarorlari va farmoyishlarini qabul qilish (chiqarish) muddatlari qisqarganligi, ularni ishlab chiqishda inson omili va aralashuvi kamayganligi, shuningdek, qarorlar va farmoyishlar bilan aholi doimiy ravishda tanishish hamda hududiy adliya organlari ularni monitoring etib borish imkoniyati yaratilganligi;
 v) 2021-yil 1-iyuldan boshlab huquqiy eksperiment natijalari asosida “E-qaror” elektron tizimi respublikaning barcha darajadagi mahalliy ijro etuvchi hokimiyat organlarida joriy etilishi belgilanganligi ma’lumot uchun qabul qilinsin.
 2. Shunday tartib o‘rnatilsinki, unga muvofiq 2021-yil 1-iyuldan boshlab:
 barcha mahalliy davlat hokimiyati organlarining qarorlari va farmoyishlari, shu jumladan, xizmat doirasida foydalanish uchun mo‘ljallangan qarorlari va farmoyishlarini ishlab chiqish, kelishish, qabul qilish (chiqarish), ro‘yxatga olish va e’lon qilish “E-qaror” elektron tizimi orqali amalga oshiriladi;
 “E-qaror” elektron tizimini chetlab o‘tgan holda mahalliy davlat hokimiyati organlarining tegishli qarorlari va farmoyishlarini qabul qilish (chiqarish)ga yo‘l qo‘yilmaydi. Bunday hujjatlar yuridik kuchga ega emas hamda u qabul qilingan paytdan e’tiboran hech qanday huquqiy oqibatlarni keltirib chiqarmaydi;
 mahalliy davlat hokimiyati organlari qarorlarining tartibga solish ta’sirini baholash “E-qaror” elektron tizimidan foydalangan holda amalga oshiriladi.
 3. Quyidagilarni nazarda tutuvchi Mahalliy davlat hokimiyati organlarining qarorlari va farmoyishlarini “E-qaror” elektron tizimi orqali ishlab chiqish, kelishish, qabul qilish (chiqarish), ro‘yxatga olish va e’lon qilish tartibi to‘g‘risidagi nizom 1-ilovaga muvofiq tasdiqlansin:
 a) mahalliy davlat hokimiyati organlarining qarorlari va farmoyishlarini, shu jumladan, xizmat doirasida foydalanish uchun mo‘ljallangan qarorlari va farmoyishlarini “E-qaror” elektron tizimi orqali ishlab chiqish va ularni manfaatdor hududiy davlat organlari va tashkilotlari, boshqa tashkilotlar bilan kelishish tartibi;
 b) mahalliy davlat hokimiyati organlarining ishlab chiqilgan va belgilangan tartibda kelishilgan qarorlari va farmoyishlari loyihalarini “E-qaror” elektron tizimi orqali qabul qilish (chiqarish), ro‘yxatga olish va ularni e’lon qilish tartibi;
 v) mahalliy davlat hokimiyati organlari tomonidan qabul qilinadigan normativ-huquqiy hujjatlarni davlat hisobiga olishni “E-qaror” elektron tizimi orqali amalga oshirish;
 g) qonunchilik hujjatlariga muvofiq davlat siri hisoblangan ma’lumotlar va maxfiy ma’lumotlarni o‘z ichiga olgan mahalliy davlat hokimiyati organlarining qarorlari va farmoyishlarini “E-qaror” elektron tizimi orqali qabul qilishga yo‘l qo‘ymaslik;
 d) qonunchilik hujjatlarida nazarda tutilgan hollardan tashqari maxfiy toifaga kirmaydigan mahalliy davlat hokimiyati organlarining qarorlari va farmoyishlarini mustaqil ravishda ushbu toifaga kiritishni taqiqlash;
 e) O‘zbekiston Respublikasi Adliya vazirligi tomonidan:
 mahalliy davlat hokimiyati organlarining qarorlari va farmoyishlarini faqat “E-qaror” elektron tizimi orqali ishlab chiqish, kelishish, qabul qilish (chiqarish), ro‘yxatga olish va e’lon qilish jarayonlarining doimiy monitoringini olib borish;
 monitoring natijalariga ko‘ra “E-qaror” elektron tizimi orqali kelishish uchun yuborilgan mahalliy davlat hokimiyati organlarining qarorlari va farmoyishlariga manfaatdor tashkilotlarning belgilangan muddatlarda munosabat bildirmagan rahbar va mas’ul xodimlariga nisbatan ta’sir choralarini qo‘llash;
 Axborot texnologiyalari va kommunikatsiyalarini rivojlantirish vazirligi bilan birgalikda “E-qaror” elektron tizimini doimiy takomillashtirib borish.
 4. Belgilansinki:
 mahalliy davlat hokimiyati organlari tomonidan qabul qilinadigan normativ-huquqiy hujjatlar loyihalarini “E-qaror” elektron tizimi orqali ishlab chiqish, kelishish, qabul qilish (chiqarish), ro‘yxatga olish va e’lon qilish 2-ilovaga muvofiq; 
 mahalliy davlat hokimiyati organlari tomonidan qabul qilinadigan normativ tusga ega bo‘lmagan qaror va farmoyishlar loyihalarini “E-qaror” elektron tizimi orqali ishlab chiqish, kelishish, qabul qilish (chiqarish), ro‘yxatga olish va e’lon qilish 3-ilovaga muvofiq tartibda amalga oshiriladi.
 5. “E-qaror” elektron tizimini barcha mahalliy davlat hokimiyati organlarida tatbiq etish bo‘yicha “yo‘l xaritasi” 4-ilovaga muvofiq tasdiqlansin.
 6. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari 2021-yil 1-iyulga qadar:
 mahalliy budjet mablag‘lari hisobidan “E-qaror” elektron tizimiga ulanish va xizmat ko‘rsatish bo‘yicha tegishli tashkilotlar bilan shartnomalar tuzish;
 mahalliy davlat hokimiyati organlarining qarorlari va farmoyishlarini ishlab chiqish va kelishishda ishtirok etuvchi barcha tashkilotlarini “E-qaror” elektron tizimiga ulash choralarini ko‘rsin.
 7. O‘zbekiston Respublikasi Adliya vazirligi Axborot texnologiyalari va kommunikatsiyalarini rivojlantirish vazirligi bilan birgalikda “E-qaror” elektron tizimini bosqichma-bosqich takomillashtirib borsin. Bunda “E-qaror” elektron tizimi orqali:
 qabul qilingan (chiqarilgan) mahalliy davlat hokimiyati organlarining qarorlari va farmoyishlarini manfaatdor tashkilotlar va ijrochilarga yetkazishni tashkil etish;
 normativ-huquqiy hujjatlar loyihalarini jamoatchilik muhokamasidan o‘tkazish uchun Normativ-huquqiy hujjatlar loyihalari muhokamasi portaliga (regulation.gov.uz) belgilangan tartibda joylashtirish;
 qabul qilingan normativ-huquqiy hujjatlarni davlat hisobiga olish va ularni O‘zbekiston Respublikasi qonun hujjatlari ma’lumotlari milliy bazasiga yuborish nazarda tutilsin.
 “E-qaror” elektron tizimini takomillashtirish uchun budjetdan tashqari Adliya organlari va muassasalarini rivojlantirish jamg‘armasi mablag‘laridan foydalanishga ruxsat berilsin.
 8. Vazirlar Mahkamasining “Mahalliy ijro etuvchi hokimiyat organlari tomonidan qabul qilinadigan qarorlarni ishlab chiqish, kelishish va ro‘yxatdan o‘tkazishning yagona elektron tizimini joriy etish chora-tadbirlari to‘g‘risida” 2020-yil 14-apreldagi 218-son qaroriga 5-ilovaga muvofiq o‘zgartirishlar kiritilsin.
 9. O‘zbekiston Respublikasi Adliya vazirligi Axborot texnologiyalari va kommunikatsiyalarini rivojlantirish vazirligi, mahalliy davlat hokimiyati organlari, manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va O‘zbekiston Respublikasi adliya vaziri R.Q. Davletov zimmasiga yuklansin.
 1. Mazkur Nizom mahalliy davlat hokimiyati organlarining qarorlari va farmoyishlarini (keyingi o‘rinlarda — hujjatlar loyihalari) mahalliy ijro etuvchi hokimiyat organlarining qarorlarini ishlab chiqish, kelishish va ro‘yxatdan o‘tkazishning yagona elektron — “E-qaror” tizimi (keyingi o‘rinlarda — “E-qaror” elektron tizimi) orqali ishlab chiqish, kelishish, qabul qilish (chiqarish) ro‘yxatga olish va e’lon qilish tartibini belgilaydi.
 2. Mahalliy davlat hokimiyati organlari hujjatlarining loyihalari, shu jumladan, xizmat doirasida foydalanish uchun mo‘ljallangan hujjatlar loyihalari “E-qaror” elektron tizimi orqali qabul qilinadi.
 3. Mahalliy davlat hokimiyati organlari tomonidan qabul qilinadigan normativ-huquqiy hujjatlarni davlat hisobiga olish “E-qaror” elektron tizimi orqali amalga oshiriladi.
 “E-qaror” elektron tizimini chetlab o‘tgan holda mahalliy davlat hokimiyati organlarining tegishli qarorlari va farmoyishlarini qabul qilish (chiqarish)ga yo‘l qo‘yilmaydi. Bunday hujjatlar yuridik kuchga ega emas hamda u qabul qilingan paytdan e’tiboran hech qanday huquqiy oqibatlarni keltirib chiqarmaydi.
 4. Qonunchilik hujjatlariga muvofiq davlat siri hisoblangan ma’lumotlar va maxfiy ma’lumotlarni o‘z ichiga olgan mahalliy davlat hokimiyati organlarining hujjatlari loyihalarini “E-qaror” elektron tizimi orqali qabul qilishga (chiqarish) yo‘l qo‘yilmaydi.
 Qonunchilik hujjatlarida nazarda tutilgan hollardan tashqari maxfiy toifaga kirmaydigan hujjatlar loyihalarini mustaqil ravishda ushbu toifaga kiritish taqiqlanadi.
 5. Mahalliy davlat hokimiyati organlarining hujjatlari loyihalarini “E-qaror” elektron tizimi orqali ishlab chiqish, kelishish, qabul qilish (chiqarish), ro‘yxatga olish va e’lon qilish ushbu qarorga 2 va 3-ilovalardagi sxemalarga muvofiq amalga oshiriladi.
 6. Hujjatlar loyihalari mahalliy davlat hokimiyati organining mas’ul tarkibiy bo‘linmasi yoki manfaatdor hududiy davlat organi (keyingi o‘rinlarda — ishlab chiquvchi) tomonidan “E-qaror” elektron tizimi orqali ishlab chiqiladi.
 7. Zarurat bo‘lganda ishlab chiquvchi loyihani “E-qaror” elektron tizimi orqali manfaatdor tashkilotlar bilan kelishish uchun yuboradi.
 8. Manfaatdor tashkilotlar “E-qaror” elektron tizimi orqali ko‘rib chiqish uchun kelib tushgan loyihani 3 kun muddatda:
 ish yurituviga qabul qiladi hamda ko‘rib chiqadi;
 elektron raqamli imzo qo‘yish yo‘li bilan kelishadi (viza qo‘yadi) yoki zarurat bo‘lganda loyiha yuzasidan ishlab chiquvchiga elektron tizim orqali o‘z taklif va e’tirozlarini ko‘rsatgan holda javob xatini kiritadi;
 kelishilgan loyihani ularni ishlab chiquvchiga yuboradi.
 9. Manfaatdor tashkilotlarga kelishish uchun kiritilgan hujjatlar loyihalari yuzasidan belgilangan muddatlarda “E-qaror” elektron tizimi orqali munosabat bildirilmagan taqdirda, loyiha kelishilgan hisoblanadi.
 Hujjatlar loyihalarining mazkur Nizomda belgilangan talablarga muvofiq ishlab chiqilishi, kelishilishi hamda qabul qilinishi yuzasidan javobgarlik barcha manfaatdor tashkilotlar rahbarlari va mas’ul xodimlari zimmasiga yuklanadi.
 10. Ishlab chiquvchi 3 kun muddatda manfaatdor tashkilotlar bilan kelishilgan hujjat loyihasini elektron tizimdan oladi va uni manfaatdor tashkilotning tegishli xulosasini hisobga olgan holda (zarur hollarda) yakuniy ko‘rib chiqadi hamda uni elektron tizim orqali tegishli mahalliy ijro etuvchi hokimiyat organiga (hokim qarori va farmoyishi loyihalari bo‘yicha) yoki mahalliy vakillik organlari kotibiyatiga (xalq deputatlari mahalliy Kengashlari qarorlari bo‘yicha) kiritadi.
 11. Mahalliy ijro etuvchi hokimiyat organining tegishli tarkibiy bo‘linmasi, mahalliy vakillik organlari kotibiyati 3 kun muddatda “E-qaror” elektron tizimi orqali kelib tushgan hujjatlar loyihalarini ish yurituviga qabul qiladi va uni ko‘rib chiqadi hamda loyihani elektron raqamli imzo qo‘yish yo‘li bilan kelishadi (viza qo‘yadi) yoki zarurat bo‘lganda uni ishlab chiquvchiga elektron tizim orqali o‘z taklif va e’tirozlarini ko‘rsatgan holda qaytaradi. Kelishilgan hujjat loyihasini mahalliy davlat hokimiyati organining yuridik xizmatiga kiritadi.
 12. Mahalliy davlat hokimiyati organining yuridik xizmati hujjat loyihasi elektron tizim orqali kiritilgandan keyin 2 kun muddatda:
 hujjat loyihasini elektron tizim orqali ish yurituviga qabul qiladi hamda loyihani ko‘rib chiqadi; 
 hujjat loyihasini elektron raqamli imzo qo‘yish yo‘li bilan kelishadi (viza qo‘yadi) yoki taklif va e’tirozlari mavjud bo‘lsa, loyihani ishlab chiquvchiga qaytaradi; 
 hujjat loyihasini imzolash uchun mahalliy ijro etuvchi yoki vakillik hokimiyati organi rahbariga kiritadi.
 13. Hujjat loyihasi normativ tusga ega bo‘lgan taqdirda, mahalliy davlat hokimiyati organining yuridik xizmati:
 loyihani Normativ-huquqiy hujjatlar loyihalari muhokamasi portaliga jamoatchilik muhokamasi o‘tkazilishi uchun joylashtiradi;
 jamoatchilik muhokamasi yakunlangandan so‘ng loyiha bo‘yicha belgilangan tartibda xulosa tuzadi; 
 loyihani huquqiy ekspertizadan o‘tkazish uchun hududiy adliya organlariga belgilangan tartibda tegishli hujjatlarni ilova qilgan holda kiritadi.
 14. Hududiy adliya organi mahalliy davlat hokimiyati organi yuridik xizmati tomonidan normativ tusga ega bo‘lgan hujjat loyihasi kiritilgandan so‘ng belgilangan muddatlarda: 
 loyihani belgilangan tartibda huquqiy ekspertizadan o‘tkazadi, loyiha qonunchilik hujjatlariga muvofiq bo‘lsa xulosa beradi va bu haqida elektron tizim orqali mahalliy ijro etuvchi hokimiyat organi yoki mahalliy vakillik organini xabardor qiladi;
 loyiha bo‘yicha taklif va e’tirozlar mavjud bo‘lsa, loyihani mahalliy davlat hokimiyati organining yuridik xizmatiga qaytaradi.
 15. Loyihaga hududiy adliya organi tomonidan tegishli munosabat bildirilgandan keyin mahalliy davlat hokimiyati organining yuridik xizmati 2 kun muddatda:
 adliya organining ijobiy xulosasi bo‘lgan taqdirda, loyihani imzolash uchun mahalliy ijro etuvchi hokimiyat organi yoki mahalliy vakillik organi rahbariga kiritadi;
 loyiha hududiy adliya organi tomonidan taklif va e’tirozlar bilan qaytarilgan bo‘lsa, uni qayta ishlab chiqadi va hududiy adliya organiga belgilangan tartibda elektron tizim orqali qayta kiritadi;
 mahalliy ijro etuvchi hokimiyat organi, mahalliy vakillik organi rahbari yoki hududiy adliya organi tomonidan loyihani qabul qilish maqsadga muvofiq emas degan xulosaga kelingan taqdirda, bu haqda loyihani ishlab chiquvchini xabardor qiladi.
 16. Mahalliy ijro etuvchi hokimiyat organi yoki mahalliy vakillik organi rahbari:
 hujjat loyihasini elektron raqamli imzo orqali imzolaydi, imzolangan va maxsus raqam bilan ro‘yxatga olingan hujjatni “E-qaror” elektron tizimi bosh sahifasida avtomatik tarzda e’lon qiladi (xizmat doirasida foydalanish uchun mo‘ljallangan hujjatlar bundan mustasno);
 hujjat loyihasini qabul qilish (chiqarish)ni maqsadga muvofiq emas deb topgan taqdirda, uni belgilangan tartibda qayta ko‘rib chiqish uchun yuridik xizmat xodimiga yoki ishlab chiquvchiga qaytaradi.
 17. O‘zbekiston Respublikasi Adliya vazirligi:
 hujjatlar loyihalarini faqat “E-qaror” elektron tizimi orqali ishlab chiqish, kelishish, qabul qilish (chiqarish) ro‘yxatga olish va e’lon qilish jarayonlarining doimiy monitoringini olib boradi;
 monitoring natijalariga ko‘ra “E-qaror” elektron tizimi orqali kelishish uchun yuborilgan hujjatlar loyihalari yuzasidan manfaatdor tashkilotlarning belgilangan muddatda munosabat bildirmagan rahbar va mas’ul xodimlariga nisbatan ta’sir choralarini qo‘llaydi;
 Axborot texnologiyalari va kommunikatsiyalarini rivojlantirish vazirligi bilan birgalikda “E-qaror” elektron tizimini doimiy takomillashtirib boradi.
 18. Mahalliy davlat hokimiyati organlarining hujjat loyihalarini ishlab chiqish, kelishish, qabul qilish (chiqarish), ro‘yxatga olish va e’lon qilish bo‘yicha manfaatdor tashkilotlarning rahbarlari mazkur Nizomning talablariga rioya qilinishini ta’minlash uchun shaxsan mas’uldirlar.
 Agar mahalliy vakillik organlari faoliyatiga oid qonunchilik hujjatlarida qaror loyihalarini ishlab chiqish, kelishish va qabul qilish uchun mazkur Nizomda nazarda tutilganidan boshqacha qoidalar belgilangan bo‘lsa, ushbu qonunchilik hujjatlarida belgilangan qoidalar qo‘llaniladi. 
 19. Mazkur Nizom talablarini buzgan shaxslar qonunchilik hujjatlariga muvofiq javobgar bo‘ladi.
 1. 4-band quyidagi tahrirda bayon etilsin:
 ““E-qaror” elektron tizimini yaratish va joriy etish bo‘yicha amaliy chora-tadbirlar rejasi ilovaga muvofiq tasdiqlansin”.
 2. 2-ilova o‘z kuchini yo‘qotgan deb hisoblansin.